               ЕВРОПЕЙСКА КОМИСИЯ
            Брюксел, 18.1.2019
            COM(2019) 16 final
            Препоръка за
            РЕШЕНИЕ НА СЪВЕТА
            за разрешаване на започването на преговори по споразумение със Съединените американски щати за премахване на митата за промишлени стоки

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕПОРЪКАТА

               •Основания и цели на препоръката

               На 25 юли 2018 г. председателят на Европейската комисия и президентът на Съединените американски щати се договориха да поставят началото на нов етап в търговските отношения между Съединените щати и Европейския съюз с цел да се улесни търговският обмен и да се избегне ескалацията на напрежението в търговията.

               На 25 юли 2018 г. бе прието съвместно изявление, в което се предвижда премахване на митата за промишлени стоки; засилено сътрудничество по регулаторни въпроси и по отношение на използването на стандарти; улесняване на търговията със соя; както и увеличаване на търговията с втечнен природен газ (LNG), за да се даде възможност на Европейския съюз да диверсифицира в по-голяма степен енергийните си доставки. Двете страни се договориха също така да обединят силите си, за да могат да защитят по-добре европейските и американските предприятия от нелоялните глобални търговски практики, и да работят в тясно сътрудничество с единомислещи партньори за осъществяване на реформи в Световната търговска организация (СТО).

               Бе създадена изпълнителна работна група, която да започне изпълнението на тази съвместна програма, като групата, освен другото, бе натоварена да набележи краткосрочни мерки за улесняване на търговския обмен. Бе договорено, че в периода на изпълнение на съвместното изявление Европейският съюз и Съединените щати ще се придържат изцяло към духа на това споразумение, освен ако някоя от страните прекрати преговорите. Двете страни постигнаха съгласие и за това, че желаят да разрешат проблемите във връзка с митата за стоманени и алуминиеви продукти.

               Европейската комисия е решена добросъвестно да изпълни съвместното изявление от 25 юли 2018 г. Комисията ще преустанови преговорите със Съединените щати, в случай че Съединените щати не спазят поетия на 25 юли 2018 г. ангажимент да се въздържат от приемането на нови мерки срещу ЕС по член 232 от Закона за разширяване на търговията. Комисията може да преустанови преговорите и в случай че САЩ приемат търговски ограничения по отношение на износа от ЕС на основание член 301 от Закона за търговията от 1974 г. или по силата на който и да било друг подобен техен закон.

               Целта на преговорите за премахване на митата ще е да се премахнат на реципрочна основа всички мита за промишлени стоки, като желанието е да се постигне премахване на значителна част от тези мита с влизането в сила на споразумението и постепенно премахване на останалите такива мита в кратък срок. Промишлените стоки обхващат всички стоки, различни от включените в приложение I към Споразумението на СТО за селското стопанство. Може да бъде взета под внимание особената чувствителност на някои продукти. В тази връзка ЕС е готов да вземе под внимание евентуалната чувствителност на САЩ по отношение на някои автомобилни продукти.

               ЕС и САЩ са най-големите и интегрирани икономики в света с дълга обща търговска история и сходно равнище на икономическо развитие. САЩ е основният пазар за износа на промишлени стоки от ЕС и вторият по големина износител на промишлени стоки за ЕС (след Китай). Търговията със стоки между ЕС и САЩ през 2017 г. възлиза на 633 млрд. евро и се състои най-вече от промишлени стоки (598 млрд. евро, от които 166 млрд. евро търговия с машини и оборудване). Около 4,7 млн. работни места в ЕС са свързани с производство за износ за САЩ. Промишлените стоки са с най-голям дял от търговията ни със стоки със САЩ (94 % от износа на ЕС и 95 % от вноса). Търговията със стоки между ЕС и САЩ постоянно нараства през последните 10 години.

               Като цяло както ЕС, така и САЩ поддържат ниски мита за промишлените стоки. Средните митнически ставки за най-облагодетелствана нация, прилагани за неселскостопански продукти, са съответно 4,2 % и 3,1 %. Въпреки че равнищата на прилаганите мита са относително ниски, самият мащаб на търговските ни отношения означава, че премахването на всички мита за промишлени стоки ще окаже голямо въздействие върху предприятията и потребителите и от двете страни на Атлантическия океан.

               От извършен вътрешен анализ по модела на изчислимото общо равновесие MIRAGE става ясно, че премахването на митата върху промишлените стоки би донесло сравнително еднакви ползи и за двете страни партньори под формата на нарастване на двустранната търговия. Износът на стоки от ЕС за САЩ би нараснал с 10 %, а този от САЩ за ЕС — с 13 %.

               Очаква се премахването на митата върху промишлените стоки да доведе по-специално до значителни икономически ползи за малките и средните предприятия (МСП), които са засегнати в по-голяма степен от разходите за пускане на продукти на пазара. Намаляването на разходите, включително чрез премахване на митата, може да спомогне за увеличаване на конкурентоспособността на МСП и по този начин да има решаваща роля за вземането на решението за извършване на износ.

               •Съгласуваност със съществуващите разпоредби в тази област на политиката

                  Настоящата препоръка обхваща само частта от съвместното изявление от 25 юли 2018 г., която се отнася за премахването на митата за промишлени стоки. Съвместното изявление бе прието при извънредни обстоятелства с цел да се избегне ескалацията на напрежението в търговията между ЕС и Съединените щати.

                  Целта, която е да се намали напрежението в търговията със САЩ, е напълно съвместима с Договора за Европейския съюз (ДЕС), в който е заложено, че ЕС следва да насърчава интеграцията на всички страни в световната икономика, включително чрез постепенно премахване на пречките пред международната търговия
                     1
                  .

                  Препоръката за започване на преговори със САЩ за премахване на митата по никакъв начин не следва да се тълкува като показателна за това, че Комисията би била склонна да се отклони от следваните понастоящем търговски и инвестиционни политики, предвидени в съобщението на Комисията „Търговията – за всички. Към една по-отговорна търговска и инвестиционна политика“
                     2
                  .

               •Съгласуваност с други политики на Съюза

                  Препоръката е в съответствие с другите политики на Съюза.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Член 207, параграф 3 и параграф 4, първата алинея във връзка с член 218, параграфи 3 и 4 от Договора за функционирането на Европейския съюз (ДФЕС).

               Субсидиарност (при неизключителна компетентност)

                  Съгласно член 5, параграф 3 от ДЕС принципът на субсидиарност не се прилага в областите, които попадат в изключителната компетентност на ЕС. Общата търговска политика е сред областите, изброени в член 3 от ДФЕС, в които Съюзът разполага с изключителна компетентност. Тази политика включва договарянето на търговски споразумения по реда на, inter alia, член 207 от ДФЕС.

               •Пропорционалност

                  Препоръката на Комисията е в съответствие с принципа на пропорционалност и е необходима предвид целта ни за намаляване на напрежението в търговията със САЩ.

               •Избор на инструмент

                  Решение на Съвета на Европейския съюз.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на съществуващото законодателство

                  Не е приложимо.

               •Последващи оценки/проверки за пригодност на съществуващото законодателство

               Не е приложимо.

               •Консултации със заинтересованите страни

               В периода от 2012 г. насам бяха проведени голям брой консултации относно възможните ползи от премахването на митата. Бяха организирани няколко изслушвания и срещи за диалог с гражданското общество. Тези консултации допълниха откритите дебати, проведени в рамките на Европейския парламент или организирани от него, и тези в държавите — членки на ЕС.

               •Събиране и използване на експертни становища

               При предходните консултативни дейности в периода от 2012 г. насам вече бяха събрани голям брой експертни становища за евентуалните ползи от премахването на митата в търговията между ЕС и САЩ (за справка могат да се използват връзките и документите на следния уебсайт:

                  http://trade.ec.europa.eu/doclib/cfm/doclib_section.cfm?sec=146

               .

               •Оценка на въздействието

               Тъй като от политическа гледна точка са наложителни бързи действия, за да се намали напрежението в търговията между ЕС и САЩ, в съответствие с изразената от председателя на Комисията позиция след срещата му с президента на САЩ и одобрението на Европейския съвет, дадено по време на неформалното му заседание на 16 май 2018 г. в София, бе решено да не се извършва формален процес на оценка на въздействието.

               •Основни права

                  Препоръката е в съответствие с Договорите за ЕС и с Хартата на основните права на Европейския съюз.

               4.ОТРАЖЕНИЕ ВЪРХУ БЮДЖЕТА

                  Споразумението за премахване на митата ще има отрицателно отражение върху бюджета на ЕС под формата на пропуснати мита поради премахването на митата върху промишлените стоки, възлизащи на около 2,2 млрд. евро (по данни за 2017 г.). Очаква се непряко положително отражение, изразяващо се в увеличаване на ресурсите, свързани с данъка върху добавената стойност и други данъци, както и в увеличаване на брутния национален доход.

               5.ДРУГИ ЕЛЕМЕНТИ

               •Процедурни аспекти

               Комисията ще води преговорите от името на ЕС. В съответствие с член 218, параграф 4 от ДФЕС се предлага Съветът на Европейския съюз да посочи, че комитетът, с който ще се провеждат задължителни консултации в хода на преговорите, е комитетът „Търговска политика“.

               Европейският парламент ще бъде информиран на всички етапи от процедурата в съответствие с член 218, параграф 10 от ДФЕС.

               Комисията ще оповести публично настоящата препоръка и приложението към нея непосредствено след тяхното приемане.

               Комисията препоръчва указанията за водене на преговорите да бъдат публично оповестени непосредствено след тяхното приемане от Съвета.

               Препоръка за

               РЕШЕНИЕ НА СЪВЕТА

               за разрешаване на започването на преговори по споразумение със Съединените американски щати за премахване на митата за промишлени стоки

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 3 и параграф 4, първата алинея във връзка с член 218, параграфи 3 и 4 от него,

               като взе предвид препоръката на Европейската комисия,

               ПРИЕ НАСТОЯЩОТО РЕШЕНИЕ:

               Член 1

               Комисията се упълномощава да започне преговори, от името на Европейския съюз, със Съединените американски щати за споразумение за премахване на митата за промишлени стоки.

               Член 2

               Преговорите се водят въз основа на съдържащите се в приложението указания на Съвета за водене на преговорите.

               Член 3

               Комисията ще води преговорите в консултация със [наименование на специалния комитет — добавя се от Съвета].

               Член 4

               Настоящото решение и приложението към него се публикуват незабавно след тяхното приемане.

               Член 5

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Член 21, параграф 2, буква д) от ДЕС.

                     (2)

                  http://publications.europa.eu/bg/publication-detail/-/publication/d90eda7c-7299-11e5-9317-01aa75ed71a1/language-bg

    ---documentbreak---

               ЕВРОПЕЙСКА КОМИСИЯ
            Брюксел, 18.1.2019
            COM(2019) 16 final
            ПРИЛОЖЕНИЕ
            към
            Препоръка за Решение на Съвета
            за разрешаване на започването на преговори по споразумение със Съединените американски щати за премахване на митата за промишлени стоки

               ПРИЛОЖЕНИЕ

               УКАЗАНИЯ ЗА ВОДЕНЕ НА ПРЕГОВОРИ ПО СПОРАЗУМЕНИЕ СЪС СЪЕДИНЕНИТЕ АМЕРИКАНСКИ ЩАТИ ЗА ПРЕМАХВАНЕ НА МИТАТА ЗА ПРОМИШЛЕНИ СТОКИ

               Естество и обхват на споразумението

               1.Споразумението следва да съдържа разпоредби относно премахването на митата за промишлени стоки
                  1
                в търговията между страните, като съответно предвижда премахването на тези мита да става на реципрочна основа.

               2.Споразумението следва да е в пълно съответствие с правилата и задълженията в рамките на Световната търговска организация (СТО).

               Цели

               3.Целта на споразумението е да се увеличи търговията между Европейския съюз и Съединените щати с цел разкриване на нови икономически възможности, които да създават работни места и растеж в резултат на разширения достъп до пазара, дължащ се на реципрочното премахване на митата за промишлени стоки.

               Съдържание на споразумението

               Мита и други изисквания по отношение на вноса и износа

               4.Целта на споразумението следва да е да се премахнат на реципрочна основа всички мита за промишлени стоки, като желанието е да се постигне премахване на значителна част от тези мита с влизането в сила на споразумението и постепенно премахване на останалите такива мита в кратък срок. Следва да бъде взета под внимание особената чувствителност на някои стоки в съответствие със съвместното изявление от 25 юли 2018 г. Всички мита, данъци, такси или налози върху износа, както и всички количествени ограничения или изисквания за разрешения по отношение на износа за другата страна, които не се основават на предвидени в споразумението изключения, следва да бъдат премахнати с влизането в сила на споразумението. Споразумението следва да не накърнява правата на която и да било от страните да приема подходящи защитни, антидъмпингови или изравнителни мерки в съответствие със споразумение за СТО.

               Правила за произход

               5.Целта на преговорите следва да бъде сближаване на подходите на Европейския съюз и на Съединените щати по отношение на правилата за произход, включително свързаните с произхода процедури, по начин, който улеснява търговията между страните и отчита последните промени в преференциалните правила за произход на Европейския съюз и интересите на икономическите оператори в Европейския съюз.

               Институционална рамка

               6.Със споразумението следва да се установи институционална структура, с която да се следи неговото прилагане.

               Уреждане на спорове

               7.Споразумението следва да включва подходящ механизъм за уреждане на спорове, с който да се гарантира, че страните спазват взаимно договорените правила.

               Заключителни разпоредби

               8.Споразумението следва да включва разпоредба, която да позволява на Европейския съюз едностранно да преустанови прилагането на равностойни по същество отстъпки или задължения, ако Съединените щати приемат срещу Европейския съюз каквито и да било мерки по член 232 от Закона за разширяване на търговията, по член 301 от Закона за търговията от 1974 г. или по силата на който и да било друг подобен техен закон.

               9.Текстът на споразумението на всички официални езици на Европейския съюз следва да е еднакво автентичен и трябва да съдържа езикова клауза за тази цел.

               Водене на преговорите

               10.Комисията ще преустанови преговорите със Съединените щати, ако Съединените щати не спазят поетия на 25 юли 2018 г. ангажимент да се въздържат в хода на преговорите от приемането на нови мерки срещу Европейския съюз по член 232 от Закона за разширяване на търговията от 1962 г. Комисията може да преустанови преговорите и ако Съединените щати приемат търговски ограничения по отношение на износа от Европейския съюз на основание член 301 от Закона за търговията от 1974 г. или по силата на който и да било друг подобен техен закон.

               11.Преди приключването на преговорите Комисията ще се увери, че Съединените щати са отменили всички мерки по член 232 от Закона за разширяване на търговията на САЩ от 1962 г., приложими по отношение на износа на стоманени и алуминиеви продукти с произход от Европейския съюз.

                     (1)

                        Промишлените стоки обхващат всички стоки, различни от включените в приложение I към Споразумението на СТО за селското стопанство.


               ЕВРОПЕЙСКА КОМИСИЯ
            Брюксел, 19.4.2017
            COM(2017) 191 final
            Препоръка за
            РЕШЕНИЕ НА СЪВЕТА
            за разрешаване на започването на преговори за адаптирането на протоколите към Споразумението между Европейския съюз и Кралство Мароко

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  В продължение на почти половин век ЕС и Мароко развиваха богато и многоизмерно партньорство, по силата на което през 2008 г. на Мароко беше предоставен „напреднал статут“, отразяващ силата на двустранните връзки, както и общите амбиции и ангажименти на двете страни да постигнат напредък в общата си програма.

                  Същевременно ЕС непрекъснато изтъкваше своята ангажираност с решаването на конфликта в Западна Сахара. ЕС изцяло подкрепя усилията на генералния секретар на ООН и на неговия личен пратеник да помогнат на страните за намиране на справедливо, трайно и взаимно приемливо политическо решение, което да позволи самоопределение на народа на Западна Сахара в рамките на договорености, съобразени с целите и принципите в Устава на ООН, и в съответствие с резолюциите на Съвета за сигурност на ООН, в т.ч. Резолюция 2152 (2014) и Резолюция 2218 (2015).

               С оглед на предоставянето на тарифни преференции, в настоящото предложение се предвиждат изменения на Протокол 4
                  1
                и Протокол 1
                  2
                към Евро-средиземноморското споразумение за асоцииране между Европейските общности и техните държави членки, от една страна, и Кралство Мароко, от друга страна (наричано по-долу „Споразумението за асоцииране между ЕС и Мароко“ или „Споразумението за асоцииране“) след решението на Съда на Европейския съюз от 21 декември 2016 г. по дело C-104/16 P, в което се постановява, че споразуменията за асоцииране и за селското стопанство между ЕС и Мароко не са приложими по отношение на Западна Сахара.

               Преди решението на Съда търговските преференции, предвидени в Споразумението за асоцииране и протоколите към него, бяха фактически прилагани по отношение на продуктите с произход от несамоуправляващата се територия Западна Сахара. След решението на Съда обаче тази практика не може да продължава, ако Протокол 4 относно произхода не бъде изменен така, че да позволява продуктите от Западна Сахара да бъдат приравнени на произведените в Мароко продукти. Несигурността на пазарите в резултат на решението на Съда засегна двустранните търговски отношения.

               Настоящата препоръка има за цел да бъдат разрешени преговорите, за да се предостави правно основание за продължаващото предоставяне на преференции на продуктите с произход от Западна Сахара, в съответствие с досегашната практика. Тъй като тези търговски преференции на пазара на ЕС на селскостопански и рибни продукти се съдържат в Протокол 1 към Споразумението за асоцииране, следва да се уточни също и приложното поле на посочения протокол. По този начин ще се избегне нарушаването на търговията, като същевременно се запази стабилно равнище на достъпа до пазара на ЕС, тъй като няма да се дават нови преференции. Измененията на съответните протоколи към Споразумението за асоцииране могат да бъдат допълнени според случая с последващо изменение на самото Споразумение за асоцииране. И накрая, трябва да се има предвид, че в Съда на Европейския съюз все още са висящи две дела (C-266/16 и T-180/14) във връзка с Мароко по отношение на Споразумението за партньорство в областта на рибарството между ЕС и Мароко, които вероятно ще дадат допълнителни насоки относно условията за разширяване на обхвата на дадено споразумение с включването на несамоуправляваща се територия. Освен това се подразбира, че всяка договореност ще бъде само временна до решаването на конфликта в рамките на ООН и в съответствие с приложимите резолюции на Съвета за сигурност на ООН.

               •Съгласуваност със съществуващите разпоредби в тази област на политиката

                  Настоящата препоръка е изцяло съгласувана със сегашната търговска политика, тъй като митническите органи фактически са прилагали преференции по отношение на продуктите от Западна Сахара, сертифицирани като продукти с произход от Мароко. На Мароко няма да бъдат предоставяни нови търговски преференции, тъй като целта е само да се разшири географската област, обхваната от преференции, а не да се измени размерът им.

                  Предложението е съгласувано с общите цели на европейската политика за съседство, доколкото то допринася за подобряване на търговско-икономическите отношения в държавите от южното съседство в дух на близко сътрудничество. То е съгласувано и с цялостната политика на ЕС спрямо Мароко, която има за цел да насърчава привилегированото партньорство с Мароко, без да се предопределя резултатът от ръководения от ООН процес по отношение на Западна Сахара.

                  Фактът, че търговските преференции могат да имат по-широк обхват, не е безпрецедентен, тъй като Споразумението за асоцииране между ЕС и Мароко съдържа две съвместни декларации в смисъл, че продуктите с произход от Република Сан Марино и от Андора „се приемат от Мароко като продукти с произход от Общността по смисъла на Споразумението“.

               •Съгласуваност с другите политики на Съюза

                  Позицията на ЕС винаги е била, че е възможно двустранните споразумения на ЕС с Мароко да бъдат разширени, така че да включват и Западна Сахара, при определени условия, както е видно например от Споразумението за партньорство в областта на рибарството, което изрично обхваща водите край бреговете на Западна Сахара. Изменението на съответните протоколи към Споразумението за асоцииране ще даде възможност също така предоставянето на тарифни преференции от ЕС да се основава на преценка на ползите за местното население и на спазването на правата на човека.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Препоръката се основава на член 218, параграфи 3 и 4 от Договора за функционирането на Европейския съюз.

               •Субсидиарност (при неизключителна компетентност)

                  Общата търговска политика е от изключителната компетентност на Съюза (член 3, параграф 1 от ДФЕС), а в съответствие с член 5, параграф 3 от ДФЕС принципът на субсидиарност не се прилага в областите, които са от изключителната му компетентност.

               •Пропорционалност

                  Препоръката е съразмерен отговор на разглеждания проблем. Споразумението няма да измени равнището на достъп до пазара на Съюза. Правилата за произход са определени в протокола към Споразумението за асоцииране; измененията в него са необходими, за да се постигне целта и да се осигури сравнително бърза реакция на настоящата търговска несигурност във връзка с Мароко, без да се засяга ръководеният от ООН процес по отношение на Западна Сахара и без да се предопределя крайният резултат от конфликта.

                  Поради това препоръката за решение на Съвета, с което Комисията се оправомощава да договори споразумение между Европейския съюз и Кралство Мароко за адаптирания на протоколите към Споразумението за асоцииране във връзка с произхода на стоките, не надхвърля необходимото или целесъобразното за постигане на целите на политиката.

               •Избор на инструмент

                  Съответните протоколи могат да бъдат изменени само чрез споразумение между страните. Тук се включва и необходимото сътрудничество между органите, за да бъдат приложени търговските преференции.

                  Споразумението ще бъде под формата на размяна на писма между ЕС и Кралство Мароко.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Консултации със заинтересованите страни

                  Чрез съответните структури на Съвета бяха проведени проучвателни разговори с мароканските органи и с държавите членки.

                  Комисията следва да се стреми да гарантира, че към момента на представяне на предложението за подписване и сключване засегнатият от Споразумението народ е взел адекватно участие.

               •Оценка на въздействието

                  Не беше извършена оценка на въздействието, тъй като препоръката всъщност се състои в предоставянето на правно основание за преференциално третиране, каквото фактически е било последователно прилагано досега през изминалите години по отношение на продуктите от Западна Сахара. Ето защо, тъй като равнището на достъп до пазара няма да се промени, предложението вероятно няма да окаже значително търговско въздействие по отношение на търговските потоци в сравнение със съществувалите през последните години търговски потоци.

                  Комисията обаче ще гарантира по най-подходящия начин възможността Съюзът да взема предвид информацията, свързана с устойчивото развитие на Западна Сахара, по-специално по отношение на ползите от Споразумението за местното население и експлоатацията на природните ресурси, както по време на подписването, така и след това.

               •Основни права

                  В член 2 от Споразумението за асоцииране е включена клауза за правата на човека и основните свободи. Тя се определя като съществен елемент от Споразумението, нарушаването на който може да доведе до спиране на действието на Споразумението. Трябва да се гарантира прилагане на протоколите в съответствие с разпоредбите на Споразумението за асоцииране по отношение на спазването на основните свободи и правата на човека.

               4.ОТРАЖЕНИЕ ВЪРХУ БЮДЖЕТА

                  По отношение на приходите на ЕС от мита не може да се очаква отражение върху бюджета в сравнение с настоящото положение, тъй като продуктите с произход от Западна Сахара фактически са се ползвали от освобождаването от мита при въвеждането им в ЕС.

               Препоръка за

               РЕШЕНИЕ НА СЪВЕТА

               за разрешаване на започването на преговори за адаптирането на протоколите към Споразумението между Европейския съюз и Кралство Мароко

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Европейската комисия,

               като има предвид, че:

               (1)Евро-средиземноморското споразумение за асоцииране между Европейските общности и техните държави членки, от една страна, и Кралство Мароко, от друга страна, наричано по-долу „Споразумението за асоцииране“, влезе в сила на 1 март 2000 г.

               (2)В своето решение по дело C-104/16 P Съдът изясни, че Споразумението за асоцииране обхваща само територията на Кралство Мароко, но не обхваща несамоуправляващата се територия Западна Сахара. Въпреки това от влизането на Споразумението в сила в Съюза се внасят в рамките на тарифните преференции, предвидени в съответните разпоредби на Споразумението за асоцииране, продукти от Западна Сахара, сертифицирани като продукти с произход от Мароко.

               (3)Важно е да не бъдат нарушени развилите се през годините търговски потоци, като същевременно се осигурят подходящи гаранции за защита на правата на човека и устойчиво развитие на засегнатите територии.

               (4)Европейският съюз подкрепя усилията на ООН за намиране на взаимно приемливо политическо решение, което да позволи самоопределение на народа на Западна Сахара съобразно целите и принципите в Устава на ООН.

               (5)Поради това е целесъобразно да се договори изменение на съответните протоколи към Споразумението за асоцииране,

               ПРИЕ НАСТОЯЩОТО РЕШЕНИЕ:

               Член 1

               С настоящото Комисията се оправомощава да води преговори от името на Съюза по международно споразумение за адаптирането на протоколите към Споразумението между Европейския съюз и Кралство Мароко. Комисията оглавява преговарящия екип, който включва и върховния представител на Съюза по въпросите на външните работи и политиката на сигурност.

               Член 2

               Указанията за водене на преговори са посочени в приложението.

               Член 3

               Преговорите се провеждат в консултация с [Съветът да впише наименованието на специалния комитет].

               Член 4

               Адресат на настоящото решение е Комисията.

               Съставено в Брюксел на  година.

                     За Съвета

                     Председател

                     (1)

                        Протокол 4 към Евро-средиземноморското споразумение относно определянето на понятието „продукти с произход“ и методите на административно сътрудничество.

                     (2)

                        Протокол 1 към Евро-средиземноморското споразумение относно режима, прилаган при внос в Европейския съюз на селскостопански продукти, обработени селскостопански продукти, риба и рибни продукти с произход от Кралство Мароко.

    ---documentbreak---

               ЕВРОПЕЙСКА КОМИСИЯ
            Брюксел, 19.4.2017
            COM(2017) 191 final
            ПРИЛОЖЕНИЕ
            към
            ПРЕПОРЪКАТА ЗА РЕШЕНИЕ НА СЪВЕТА
            за разрешаване на започването на преговори за адаптирането на протоколите към Споразумението между Европейския съюз и Кралство Мароко

               ПРИЛОЖЕНИЕ

               УКАЗАНИЯ ЗА ВОДЕНЕ НА ПРЕГОВОРИ ЗА СПОРАЗУМЕНИЕ МЕЖДУ

               Европейския съюз и Кралство Мароко за адаптирането на протоколите към Споразумението между Европейския съюз и Кралство Мароко

               Преговорите следва да се основават на изграденото привилегировано партньорство между Европейския съюз и Кралство Мароко и следва да имат за цел адаптирането на инструментите на това партньорство към общата амбиция на страните да подпомагат такова партньорство, чиито съществени елементи са Споразумението за асоцииране и протоколите към него.

               Комисията следва да гарантира, че на продуктите с произход от Западна Сахара се предоставят търговските преференции, предвидени в Споразумението за асоцииране между Европейския съюз и Кралство Мароко и протоколите към посоченото споразумение. Не следва да се договарят допълнителни търговски преференции сами по себе си. Комисията следва също да гарантира, че в Споразумението изрично се предвиждат подходяща рамка и процес, които дават възможност на страните да оценяват, въз основа на редовен обмен на информация, неговото въздействие по време на прилагането и да обсъждат пречките, възпрепятстващи доброто функциониране на Споразумението.

               Това налага подходящо преработване на протоколите към Споразумението за асоцииране.

               Споразумението следва да бъде под формата на размяна на писма.

               Комисията следва да разполага с достатъчно информация, за да оцени към момента на подписването потенциалните последици от Споразумението по отношение на устойчивото развитие, по-специално с оглед на ползите за местното население и експлоатацията на природните ресурси на засегнатите територии.

               Трябва да се гарантира прилагане на протоколите в съответствие с разпоредбите на Споразумението за асоцииране по отношение на спазването на основните свободи и правата на човека..

               Комисията следва да се стреми да гарантира, че към момента на представяне на предложението за подписване и сключване засегнатият от Споразумението народ е взел адекватно участие.

               Комисията следва да направи всичко възможно, за да може Споразумението да се прилага възможно най-бързо.

               Преговорите и резултатът от тях следва да подкрепят усилията на генералния секретар на ООН за намиране на решение, което да позволи самоопределение на народа на Западна Сахара съобразно целите и принципите в Устава на ООН.


               ЕВРОПЕЙСКА КОМИСИЯ
            Брюксел, 5.6.2019
            COM(2019) 505 final
            Препоръка за
            ПРЕПОРЪКА НА СЪВЕТА
            относно националната програма за реформи на Германия за 2019 г. и съдържаща становище на Съвета относно програмата за стабилност на Германия за 2019 г.

               Препоръка за

               ПРЕПОРЪКА НА СЪВЕТА

               относно националната програма за реформи на Германия за 2019 г. и съдържаща становище на Съвета относно програмата за стабилност на Германия за 2019 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,

               като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики
                  1
               , и по-специално член 5, параграф 2 от него,

               като взе предвид Регламент (ЕС) № 1176/2011 на Европейския парламент и на Съвета от 16 ноември 2011 г. относно предотвратяването и коригирането на макроикономическите дисбаланси
                  2
               , и по-специално член 6, параграф 1 от него,

               като взе предвид препоръката на Европейската комисия,

               като взе предвид резолюциите на Европейския парламент,

               като взе предвид заключенията на Европейския съвет,

               като взе предвид становището на Комитета по заетостта,

               като взе предвид становището на Икономическия и финансов комитет,

               като взе предвид становището на Комитета за социална закрила,

               като взе предвид становището на Комитета за икономическа политика,

               като има предвид, че:

               (1)На 21 ноември 2018 г. Комисията прие годишния обзор на растежа, с което постави началото на европейския семестър за координация на икономическите политики за 2019 г. Тя надлежно взе предвид Европейският стълб на социалните права, който беше провъзгласен от Европейския парламент, Съвета и Комисията на 17 ноември 2017 г. Приоритетите на годишния обзор на растежа бяха одобрени от Европейския съвет на 21 март 2019 г. Въз основа на Регламент (ЕС) № 1176/2011, на 21 ноември 2018 г. Комисията прие също Доклада за механизма за предупреждение, в който Германия беше посочена като една от държавите членки, за които ще бъде извършен задълбочен преглед. На същата дата Комисията прие и препоръка за препоръка на Съвета относно икономическата политика на еврозоната, която беше одобрена от Европейския съвет на 21 март 2019 г. На 9 април 2019 г. Съветът прие Препоръката относно икономическата политика на еврозоната (наричана по-нататък „Препоръката за еврозоната“).

               (2)Като държава членка, чиято парична единица е еврото, и с оглед на тясната взаимообвързаност между икономиките в икономическия и паричен съюз Германия следва да гарантира пълното и своевременното изпълнение на Препоръката за еврозоната в съответствие с препоръки 1 и 2 по-долу. По-специално, мерки, свързани с инвестициите, и подкрепа на растежа на заплатите ще спомогнат за изпълнението на първата препоръка за еврозоната относно възстановяването на равновесието в еврозоната, а изместването на данъчната тежест от труда ще спомогне за изпълнението на третата препоръка за еврозоната относно функционирането на пазара на труда.

               (3)Докладът за Германия за 2019 г.
                  3
                беше публикуван на 27 февруари 2019 г. В него бе оценен напредъкът на Германия в изпълнението на специфичните за държавата препоръки, приети от Съвета на 13 юли 2018 г., последващите действия във връзка с препоръките, отправени към Германия през предходните години, както и напредъкът на страната по националните ѝ цели по стратегията „Европа 2020“. В него бе включен и задълбочен преглед в съответствие с член 5 от Регламент (ЕС) № 1176/2011, чиито резултати също бяха публикувани на 27 февруари 2019 г.
                  4
               . Анализът на Комисията ѝ дава основание да заключи, че в Германия са налице макроикономически дисбаланси. По-специално, бавно намаляващият излишък по текущата сметка продължава да бъде висок и има трансгранично значение. През 2018 г. излишъкът леко намаля вследствие на увеличеното вътрешно търсене и се очаква през следващите години той да продължи постепенно да намалява, като се запази на равнище над прага, определен в рамките на процедурата при макроикономически дисбаланси. Излишъкът отразява по-ниско равнище на вътрешни инвестиции спрямо спестяванията както в частния, така и в публичния сектор. Бяха предприети мерки за насърчаване на частните и публичните инвестиции, които значително нараснаха. Това допринесе за растеж, който се дължи в по-голяма степен на вътрешното търсене. При все това, очакваното нарастване на инвестициите и потреблението като дял от БВП би могло да бъде по-голямо предвид на благоприятните условия за финансиране, изоставането при публичните инвестиции, особено на общинско равнище, както и наличното фискално пространство. Ръстът на заплатите малко се увеличи вследствие на свиването на пазара на труда, но въпреки това реалният ръст на заплатите остава умерен.

               (4)На 16 април 2019 г. Германия представи своята национална програма за реформи за 2019 г., а на 17 април 2019 г. — програмата си за стабилност за 2019 г. Двете програми бяха оценени едновременно, за да бъдат отчетени взаимовръзките между тях.

               (5)Съответните специфични за всяка държава препоръки бяха взети предвид при програмирането на европейските структурни и инвестиционни фондове (ЕСИ фондове) за периода 2014—2020 г. Както е предвидено в член 23 от Регламент (ЕС) № 1303/2013 на Европейския парламент и на Съвета
                  5
               , когато това е необходимо за подпомагане на изпълнението на съответните препоръки на Съвета, Комисията може да поиска от дадена държава членка да преразгледа своето споразумение за партньорство и съответните програми и да предложи промени в тях. Комисията предостави допълнителни подробности за начина, по който ще използва тази разпоредба, в насоки относно прилагането на мерките, обвързващи ефективността на ЕСИ фондовете с доброто икономическо управление
                  6
               .

               (6)Спрямо Германия понастоящем се прилагат предпазните мерки на Пакта за стабилност и растеж. В своята програма за стабилност за 2019 г. правителството планира бюджетен излишък между ½ и ¾ % от БВП през периода 2019—2023 г. Съгласно преизчисленото структурно салдо
                  7
                средносрочната бюджетна цел за структурен дефицит от 0,5 % от БВП продължава да е преизпълнена през целия период на програмата. Според програмата за стабилност за 2019 г. съотношението на консолидирания държавен дълг към БВП се очаква през 2019 г. да спадне под референтната стойност в Договора от 60 % от БВП и постепенно да намалее, като достигне 51¼ % от БВП през 2023 г. Макроикономическият сценарий в основата на тези бюджетни прогнози е благоприятен. Според прогнозата на Комисията от пролетта на 2019 г. структурното салдо се очаква да отчете излишък от 1,1 % от БВП през 2019 г. и 0,8 % от БВП през 2020 г., което е над средносрочната бюджетна цел. Очаква се консолидираният държавен дълг да продължи да намалява устойчиво. Като цяло Съветът е на мнение, че се предвижда Германия да спази разпоредбите на Пакта за стабилност и растеж през 2019 и 2020 г. Същевременно, при спазване на средносрочната бюджетна цел, е важно фискалната и структурната политика да се използват с цел постигане на устойчива възходяща тенденция в публичните и частните инвестиции, по-специално на регионално и общинско равнище.

               (7)През 2018 г. се наблюдава стабилно увеличение на публичните и частните инвестиции, но съотношението на инвестициите остава под средното равнище за еврозоната. През 2018 г. публичните инвестиции нарастват с 7,7 % в номинално изражение и 3,8 % в реално изражение, но все още са нужни повече усилия за преодоляване на изоставането в областта на инвестициите, особено за големи инвестиции в инфраструктура и образование. След период на отрицателен растеж, през последните 3 години реалният растеж на публичните инвестиции е положителен. Това отразява усилията на правителството за увеличаване на инвестициите. Въпреки това инвестициите на общинско равнище останаха по-ниски от обезценяването и изоставането в областта на инвестициите, натрупано до 2018 г., нарасна до 5 % от БВП. Заедно с благоприятната бюджетна позиция това показва, че са налице възможности за увеличаване на инвестициите на всички равнища на управление, по-специално на регионално и общинско равнище. Инвестициите в публична инфраструктура все още са възпрепятствани от ограничения по отношение на капацитета и планирането на общинско равнище. Бяха въведени мерки за преодоляване на тези ограничения, но все още е нужно време, за да се видят трайни резултати от тях. Освен това съществуват възможности за подобряване на цифровите обществени услуги и обществените поръчки. Частните инвестиции се увеличиха значително, но не за всички видове активи. Инвестициите в оборудване силно нараснаха в отговор на рекордно високото използване на капацитета. Жилищното строителство продължава да процъфтява. Строителният сектор обаче понастоящем отчита недостиг на капацитет и ценови увеличения. Нежилищното строителство нараства бавно в реално изражение, от което може да се предположи, че основната инфраструктура може да не е в крак с потребностите на икономиката.

               (8)Публичните разходи за образование възлизат на 4,1 % от БВП през 2017 г., което продължава да е под средното за Съюза равнище от 4,6 %. 9,3 % от общите правителствени разходи бяха изразходвани за образование, което е също под средната стойност за ЕС от 10,2 %. Разходите за образование и научни изследвания останаха на равнище 9 % от БВП през 2017 г., което е под националната цел от 10 %. Макар че разходите за образование се увеличиха в реално изражение, голямото изоставане в областта на инвестициите допълнително нарасна вследствие на демографските промени. Законодателните промени, позволяващи преки инвестиции от федералното правителство в областта на цифровото образование, в допълнение към средствата, отпуснати от федералните провинции (DigitalPakt), са обещаващи, но все още трябва да донесат резултати. Предизвикателства като все по-големият брой студенти, недостигът на учители, цифровизацията и по-нататъшното разширяване на образованието и грижите в ранна детска възраст ще изискват подходящо публично финансиране. Допълнителните разходи за образование и научни изследвания и иновации са изключително важни за увеличаване на потенциалния растеж на Германия и за адаптиране към промените в технологиите.

               (9)През последните години Германия постигна напредък по отношение на увеличаването на своя интензитет на научноизследователска и развойна дейност, главно в резултат на увеличение на разходите за научноизследователска и развойна дейност от страна на големите дружества, особено в секторите на средновисокотехнологичното производство, и по-специално в автомобилния сектор. Интензитетът на научноизследователска и развойна дейност на малките и средните предприятия е значително под средния за ЕС и продължава да изостава. Малките и средните предприятия се възползват в по-малка степен от сътрудничество с публичните научноизследователски институти в сравнение с големите предприятия. Тези два фактора водят до понижаване на равнището на бизнес иновациите, които са с тенденция към спад в дългосрочен план. Допълнителните инвестиции в научноизследователска и развойна дейност са от съществено значение не само с оглед на засилването на иновационния капацитет на икономиката и повишаването на производителността, но също така и за улесняване на прехода към нисковъглеродна и кръгова икономика, по-специално по отношение на устойчивия транспорт, зелените енергийни технологии, екоиновациите и рециклирането, и за по-нататъшно подобряване на резултатите в сектора за публични научни изследвания и неговия принос за постигането на тези цели.

               (10)Цифровизацията на германската икономика напредва бавно и малките и средните предприятия продължават да въвеждат цифрови технологии с бавни темпове. Германия изостава в разгръщането на широколентов достъп с много голям капацитет (гигабитови скорости) на национално равнище, и по-специално в селските райони, където по-големи инвестиции биха могли да подобрят растежа на производителността. Само 9 % от домакинствата в Германия (в средата на 2018 г.) са покрити от висококачествени оптични кабелни мрежи за достъп в сравнение със средната за Съюза стойност от 30 %. Вместо това, модернизирането на съществуващите медни кабелни мрежи (векториране) продължава да бъде предпочитаното технологично решение на заварения оператор. Въпреки че много от услугите се основават на много високоскоростна свързаност, през 2017 г. 23 700 бизнес парка не са свързани с оптична кабелна мрежа, а 28 % от всички дружества не разполагат с достъп до мрежи от поне 50 Mbps. Липсата на такава свързаност пречи на инвестициите, особено на малките и средните предприятия, много от които са разположени в селските и крайградските райони. Публичната намеса в разгръщането на свръхвисокоскоростна (≥ 100 Mbps) широколентова инфраструктура в селските райони продължава да бъде от решаващо значение и биха могли да бъдат проучени различни варианти извън субсидиите. Резултатите при цифровите публични услуги и в електронното здравеопазване също са много под средните за ЕС. През 2018 г. само 43 % от интернет потребителите в Германия са използвали електронни административни услуги (в сравнение със средно 64 % за ЕС). По отношение на електронното здравеопазване, 7 % от германците са използвали услуги в областта на здравеопазването и грижите, предоставяни онлайн (в сравнение със средно 18 % за ЕС). Електронната рецепта се използва от 19 % от общопрактикуващите лекари (в сравнение със средно 50 % за ЕС).

               (11)Необходими са повече инвестиции в транспортна инфраструктура и решения за екологично чиста мобилност, за да може Германия да се справи с предизвикателствата, свързани с качеството на въздуха и мобилността, както и за оказване на подкрепа за смекчаване на последиците от изменението на климата и адаптирането към него. Емисиите на парникови газове от автомобилния транспорт през последните 5 години се увеличават. Качеството на въздуха в Германия дава сериозна причина за безпокойство, особено в градските райони, където на пътното движение се падат около 60 % от вредните емисии на NOx. Товарният транспорт може да се възползва от по-развити интермодални решения. Автомобилът остава най-често използваното превозно средство за ежедневно пътуване до работното място и средната продължителност на времето, прекарано в задръствания, е около 30 часа годишно. Според оценките задръстванията и търсенето на места за паркиране струват 110 млрд. евро годишно, или около 4 % от БВП на Германия. Въпреки че в броя на новите регистрации на превозните средства, задвижвани с алтернативни горива, се наблюдава най-голямо увеличение, техният брой остава нисък. Съвместното ползване на автомобили и споделеното пътуване все още са малко разпространени. Съществени по размер публични и частни инвестиции ще бъдат необходими и с оглед на новите вериги за доставка на батерии и суровини от изключителна важност.

               (12)Електроенергийните мрежи на Германия се адаптират бавно към производството на енергия от възобновяеми източници и продължават да са необходими значителни инвестиции в мрежи за пренос и разпределение. Значителното забавяне при изпълнението на много проекти доведе до съществени разходи за германските и европейските електроенергийни мрежи и електроенергийните пазари. От 1 800-те километра проекти за мрежа, определени в Закона за разширяване на енергийната мрежа от 2009 г., едва около 800 км са изпълнени до второто тримесечие на 2018 г., отчасти вследствие на обществена съпротива. Закъснения в разширяването на мрежата ще доведат до по-високи разходи, свързани със задръствания, и до повече нарушения във функционирането на пазара както в Германия, така и в чужбина. Инвестициите в енергийни мрежи, които насърчават секторната интеграция, диверсификацията и подходящата мрежова инфраструктура са от решаващо значение за гъвкавостта на енергийната система и за по-добрата интеграция между различните сектори на икономиката с оглед на постигането на целите в областта на енергетиката и климата.

               (13)Жилищата в Германия са станали по-малко достъпни. От 2015 г. насам наемите и цените на жилищата са нараснали по-бързо от дългосрочната средна стойност, по-специално в големите градове. През 2017 г. 20 % от хората на възраст над 65 години в Германия са изправени пред прекомерни жилищни разходи (т.е. общите жилищни разходи представляват над 40 % от разполагаемия им доход), в сравнение с 10 % от европейците на възраст 65 и повече години. За населението с най-ниски доходи коефициентът на прекомерни жилищни разходи беше с 10 процентни пункта над средното равнище за ЕС от 35,3 %. В отговор правителството предприе някои мерки, в т.ч. въвеждането на „спирачка“ с цел ограничаване на нарастването на наемите (Mietpreisbremse), схема за подпомагане за закупуване на ново жилище(Baukindergeld), както и изменение на основния закон на федерално равнище за финансова подкрепа за изграждане на социални жилища. При все това изграждането на нови жилища изостава значително от търсенето и е доста под целта на правителството от 375 000 нови жилища на година. Може да са необходими допълнителни мерки, като например ускоряване на изграждането на социални жилища, подобряване на възможностите за транспорт, както и реформиране на законодателството в областта на земеползването и строителството.

               (14)Германия се възползва в особено голяма степен от интеграцията в единния пазар и играе важна роля в по-нататъшното му развитие. Въпреки това, пречките пред конкуренцията в сектора на бизнес услугите в Германия остават високи в сравнение с други държави — членки на ЕС. Това засяга различни области, в това число регулирани професии като архитектура, инженерство и правни услуги, където регулаторните ограничения, като например запазването на дейности и регулирането на цените и таксите ограничават конкуренцията. Нерегулираните бизнес услуги обаче също срещат повече ограничения на общата бизнес среда в сравнение с други държави членки. Изменения в регулирането на бизнес услугите с цел увеличаване на конкуренцията ще повишат ефикасността и ефективността на инвестиционната и икономическата активност.

               (15)След като през предходните години бяха направени някои подобрения, през изминалата година напредъкът в реформата на данъчната система на Германия с цел насърчаване на вътрешните частни инвестиции и растеж беше слаб. Данъчната система продължава да е сложна, тя изкривява процеса на вземане на решения, например по отношение на участието на пазара на труда, инвестициите и финансирането, и би могла да предоставя по-ефикасни стимули за инвестиции и потребление. Повече напредък бе отбелязан в областта на данъчното облагане на труда, но той все още не е отразен в данните. Все още съществува потенциал за намаляване на данъчното облагане на труда с изкривяващ ефект чрез пренасочване на данъчното облагане от труда към източници на приходи, които са по-стимулиращи за приобщаващ и устойчив растеж. Данъчното облагане на доходите от труд през 2018 г. (данъчната тежест) продължи да бъде сред най-високите в ЕС, както за лицата със средни, така и за лицата с ниски доходи. Социалноосигурителните вноски на заетите лица са особено високи в международно сравнение и вноските за социално осигуряване като цяло представляват около две трети от данъчната тежест, докато подоходното облагане е една трета. От своя страна, приходите от екологичните данъци като дял от БВП са сред най-ниските в ЕС. Цената на капитала и средната ефективна ставка на корпоративния данък, които се различават в отделните региони, са сред най-високите в ЕС. Средната ефективна данъчна ставка възлизаше на 28,8 % (национална агрегирана стойност) в сравнение със средната стойност за ЕС от 20 %. Комбинацията от корпоративния подоходен данък, местния занаятчийски данък и данък „солидарност“ прави системата за корпоративно данъчно облагане сложна, с големи административни разходи и с изкривяващ ефект по отношение на равнището и местоположението на инвестициите. Освен това корпоративният данък изкривява решенията за финансиране в посока към финансиране с дълг, като според данни от 2017 г. то на третото най-високо ниво в ЕС. Намаляването на капиталовите разходи за собствен капитал може да увеличи частните инвестиции и да засили сравнително неразвития пазар на рисков капитал.

               (16)Ситуацията на пазара на труда остава стабилна, макар че потенциалът на пазара на труда на някои групи не се оползотворява достатъчно. Равнището на заетостта при хората на възраст 20—64 години през четвъртото тримесечие на 2018 г. е сред най-високите в ЕС, като достигна 79,9 %. В началото на 2019 г. безработицата намаля до рекордно ниско равнище от 3,2 %. Високият процент свободни работни места и недостигът на работна ръка стават все по-очевидни и ограничават в значителна степен производството в някои региони и сектори. При все това потенциалът на някои групи на пазара на труда, като например жените и хората с мигрантски произход, не се използва достатъчно. Процентът на заетост на непълно работно време при жените в Германия е много висок — 46,7 %. Данъците върху труда в Германия остават относително високи, включително за лицата с по-ниски доходи. Специалните правила, уреждащи съвместното подоходно облагане на брачните двойки (Ehegattensplitting), намаляват стимулите за вторите работещи членове на домакинството да работят повече часове. Процентът на заетост сред хората с мигрантски произход е много по-нисък отколкото сред хората с местен произход, като тази разлика е особено голяма при жените. Бяха предприети мерки в подкрепа на интеграцията на бежанците на пазара на труда, но липсата на владеене на немски език, липсващите или непрехвърлими квалификации, отговорностите за полагане на грижи за деца и роднини, както и липсата на опит с неофициалните правила на германския пазар на труда продължават да са предизвикателство.

               (17)Пенсионирането на поколението на демографския бум има по-голямо отражение в Германия отколкото в други държави от ЕС. В дългосрочен план тези демографските промени ще обременят германските публични финанси, могат да поставят под въпрос адекватността на пенсиите и да увеличат сегашния ограничен дял на възрастното население (над 65 години), което е изложено на риск от бедност или социално приобщаване. До 2040 г. се очаква страната да бъде изправена пред едно от най-големите увеличения на разходите за публични пенсии като дял от БВП в ЕС (увеличение с 1,9 процентни пункта от БВП), докато съотношението на обезщетенията в общественото пенсионно осигуряване се очаква да намалее с 4,4 процентни пункта и да достигне 37,6 % според Доклада за застаряването за 2018 г. (Европейска комисия, 2018d). Благодарение на неотдавнашните пенсионни реформи равнищата на обезщетенията за определени групи нараснаха, но все още не е ясно дали постигнатите социални ползи са съизмерими със значителните фискални разходи, свързани с тях. Правителството също определи двоен праг (doppelte Haltelinie): максимален размер на вноската в пенсионноосигурителната схема в размер на 20 % и минимални коефициенти на заместване на дохода в размер на 48 % до 2025 г. Очаква се поддържането на тези прагове да изисква значителни фискални трансфери, с което бремето за по-младите поколения допълнително ще нарасне. В допълнение адекватността на доходите след пенсиониране на работниците с ниски доходи продължава да бъде проблем.

               (18)Въпреки нарастващия недостиг на работна ръка ръстът на реалните заплати остана умерен, докато номиналните доходи нараснаха с 3,1 % през 2018 г. В допълнение, концентрацията на ръст на заетостта при по-добре платените работни места на пълно работно време и намаляването на дела на пределната заетост на непълно работно време в общата заетост допринесоха за общия ръст на заплатите през 2018 г., който също малко надвишава ръста на производителността. Покритието на колективното договаряне продължи да намалява (с 2 процентни пункта от 2016 г. до 2017 г.) и достигна 49 % в западната и 34 % в източната част на страната. Покритието между отделните сектори се различава значително, като в публичния сектор и промишлеността то е по-добро, докато услугите са с много по-ниско покритие. Минималната работна заплата, която беше въведена през 2015 г., като цяло има положителен ефект върху нископлатените работници. Почасовите възнаграждения, които са в най-долната част на разпределението на заплатите, по-специално двата най-долни децила, се увеличиха значително. Въпреки това делът на нископлатените работници, който е 22,5 % през 2017 г., остава значително над средното за ЕС равнище. Броят на заетите лица само на т.нар. мини-работни места е намалял с 6,8 % през периода 2010—2018 г., а заетостта, която подлежи на социално осигуряване, е нараснала с около 18,1 % през същия период. Укрепването на условията за насърчаване на увеличаването на заплатите ще подкрепи вътрешното търсене и ще допринесе за възстановяването на равновесието в еврозоната.

               (19)Възходящата социална мобилност в сферата на образованието в Германия е ниска. Националните източници потвърждават наличието на слаб напредък в намаляването на влиянието на социално-икономическия произход върху образователните резултати. В миналото Германия постигна добри резултати в интегрирането на наскоро пристигнали мигранти и бежанци в образованието и обучението. Хората с мигрантски произход обаче обикновено са изправени пред по-големи предизвикателства, отколкото учениците с местен произход (напр. процент на преждевременно напускащите училище и трудности при намирането на места за чиракуване). Все по-хетерогенните класни стаи изискват решителни усилия за укрепване на учителската професия в условията на вече значителен недостиг на учители. Участието на работещите в обучение за възрастни е повод за безпокойство относно бъдещото функциониране на пазара на труда за работниците, по-специално за нискоквалифицираното възрастно население от 7,5 милиона души, което не разполага с основни умения за четене и писане.

               (20)Въпреки че броят на хората, изложени на риск от бедност или социално изключване, намаля от най-високата си стойност през 2014 г., продължават да съществуват предизвикателства в областта на равните възможности. По-специално, рискът от бедност или социално изключване през 2017 г. е бил с 67 процентни пункта по-голям за децата на нискоквалифицирани родители отколкото за децата на висококвалифицирани родители. Тази разлика е значително по-висока от средната разлика в ЕС (53,9 процентни пункта).

               (21)Програмирането на средствата от ЕС за периода 2021—2027 г. би могло да спомогне за справяне с някои от слабостите, установени в препоръките, по-специално в областите, обхванати от приложение Г към доклада за страната
                  8
               . Това ще даде възможност на Германия да се възползва по най-добрия начин от тези фондове по отношение на идентифицираните сектори, като вземе предвид регионалните различия.

               (22)В рамките на европейския семестър за 2019 г. Комисията извърши цялостен анализ на икономическата политика на Германия и го публикува в доклада за страната за 2019 г. Тя оцени също програмата за стабилност за 2019 г., националната програма за реформи за 2019 г. и предприетите последващи действия във връзка с препоръките към Германия, отправени през предходните години. Комисията взе предвид не само тяхното значение за провеждането на устойчива бюджетна и социално-икономическа политика в Германия, но и тяхното съответствие с правилата и насоките на Съюза предвид необходимостта от засилване на цялостното икономическо управление на Съюза чрез принос на равнище Съюз към бъдещите решения на държавите членки.

               (23)Предвид на тази оценка Съветът разгледа програмата за стабилност за 2019 г. и е на мнение, че се очаква Германия да спази разпоредбите на Пакта за стабилност и растеж.

               (24)С оглед на задълбочения преглед, направен от Комисията, и тази оценка Съветът разгледа националната програма за реформи за 2019 г. и програмата за стабилност за 2019 г. Неговите препоръки съгласно член 6 от Регламент (ЕС) № 1176/2011 са отразени в препоръки 1 и 2 по-долу,

               ПРЕПОРЪЧВА на Германия да предприеме следните действия през 2019 и 2020 г.:

               1.като спазва средносрочната бюджетна цел, да използва фискалната и структурната политика за постигане на устойчива възходяща тенденция в публичните и частните инвестиции, по-специално на регионално и общинско равнище; да съсредоточи инвестиционната икономическа политика върху образованието, научните изследвания и иновациите, цифровизацията и свръхвисокоскоростния широколентов капацитет, устойчивия транспорт, както и енергийните мрежи и жилищата на достъпни цени, като отчита регионалните различия; да измести данъчната тежест от труда към източници, които подкрепят в по-голяма степен приобщаващия и устойчив растеж; да укрепи конкуренцията в сектора на услугите за предприятията и регулираните професии;

               2.да намали демотивиращите фактори за тези, които искат да работят повече часове, включително голямата данъчна тежест, особено за хората с ниски възнаграждения и втория работещ член на домакинството; да предприеме мерки за гарантиране на дългосрочната устойчивост на пенсионната система, като същевременно се запази нейната адекватност; да подобри условията за насърчаване на по-голям растеж на заплатите, като в същото време се зачита ролята на социалните партньори; да подобри резултатите от образованието и равнището на уменията на групите в неравностойно положение.

               Съставено в Брюксел на […] година.

                     За Съвета

                     Председател

                     (1)

                        ОВ L 209, 2.8.1997 г., стр. 1.

                     (2)

                        ОВ L 306, 23.11.2011 г., стр. 25.

                     (3)

                        SWD(2019) 1004 final.

                     (4)

                        COM(2019) 150 final.

                     (5)

                        Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 20.12.2013 г., стр. 320).

                     (6)

                        COM(2014) 494 final.

                     (7)

                        Салдо, коригирано спрямо фазата на икономическия цикъл и без отчитане на еднократните и временните мерки, преизчислено от службите на Комисията с помощта на общоприетата методология.

                     (8)

                        SWD(2019) 1004 final.